
ATRAZIN BIOLÓGIAI LEBONTÁSÁRA ALKALMAS BAKTÉRIUMTÖRZSEK IMMOBILIZÁCIÓJA

Az emberiség környezetre gyakorolt hatása az újkori igények és technológiák bővülésével egyre nagyobb jelentőséggel bír. A környezet védelme a különböző szennyezőanyagok nagymértékű kijuttatásával - mely folyamatban jelentős szerepet játszanak a növényvédőszerek - egyre fontosabb és nehezebb feladattá válik. A Föld szárazföldjeinek 30%-a (melynek közel harmada szántó), Magyarország területének több mint 60%-a mezőgazdasági művelés alá vont terület, melyet legalább évente egyszer kezelnek valamilyen peszticiddel. Intenzív alkalmazásuk során számos vegyületről igazolódott be, hogy a környezetben perzisztensek, így rendszeresen előfordulnak a felszíni és felszín alatti vizekben, földtani közegben illetve felhalmozódhatnak a táplálékláncban. Használatuk következményeként a peszticidekkel szemben ellenálló fajok száma emelkedik, ezen kívül gyakran felelősek akut és krónikus mérgezések, egészségügyi problémák kialakulásáért. Évről-évre egyre több vegyületről bizonyosodik be mutagén, karcinogén, teratogén, illetve hormonháztartást zavaró hatása, így e vegyületek kiemelt figyelmet kapnak egészségügyi és környezetvédelmi szempontból.
Vizsgálataimat a növényvédőszerek közül a szimmetrikus triazinok csoportjába tartozó atrazinra összpontosítottam. Az atrazin felhasználása csaknem ötven éves múltra tekint vissza. Miután több tanulmány és kutatás alátámasztotta, hogy a környezetbe kerülve a lebomlási folyamatoknak igen ellenálló, endokrin rendszert zavaró hatású a vegyület, az Európai Unió 2004-ben visszavonta felhasználásának engedélyét, azonban számos országban, többek között az USA-ban még mindig több tízezer tonna hatóanyagot juttatnak ki évente.
A környezetbe jutó növényvédőszerek, mint szennyezőanyagok környezetkímélő eltávolításának lehetséges módja a biológiai kármentesítés, ennek keretében 1970-es évektől folynak kutatások a mikroorganizmusok atrazin bontó képességének megállapítására.
Munkám célja az atrazin biológiai degradációjának vizsgálata volt. Kísérleteimben olyan mikrobákat használtam, melyek metabolikus aktivitása, valamint a fizikai-kémiai behatásokkal szembeni védettsége immobilizációs technikával fokozható. A rendelkezésemre álló, korábban már faj szinten identifikált 34 baktériumtörzsből hat esetében detektáltunk 50% feletti lebontó képességet (négynél három párhuzamos mérés, két törzsnél pedig egy beállítás eredményeként). A bontási aktivitást kevert tenyészetekben is teszteltük, a legjobb hatásfokkal bíró törzspárt polivinil-alkohol alapú mátrixban immobilizáltuk. Az így bezárt sejtekkel oszloptöltetet készítettünk és átfolyó rendszerben vizsgáltuk az atrazin degradációját. A továbbiakban a töltet fejlesztése, valamint a keletkező bomlástermékek vizsgálata javasolt.
A kutatás a Baross Gábor Program, HALEDC09, REG-KM-09-2-2009-0066 pályázat támogatásával készült.



